Hierdie dinge is vir ons lewe in geloof belangrik. Om ons steeds weer tot selfbeproewing te bring. Ons kan nooit met ons vinger na die HERE wys om Hom van ons ongeloof en ander mense se afval die skuld te gee nie. Nie as dit om onsself gaan en ook nie as dit om ons geliefdes gaan nie. Dit is nooit ’n goeie verskoning om te sê dat die HERE nie die geloof gegee het en jy of ander daarom nie kan glo nie. Dit is juis so dat ons met ons ongeloof en ons sondes die HERE verdriet aandoen. Dit maak Hom hartseer. Hy soek juis die bekering van elke mens. Hy soek jou en my lewe! Dit is hoekom Hy Sy Seun gegee het om tot in die hel, tot in die dood Sy oordeel onder ons sondes te dra. So groot en diep is Sy liefde vir sondaars. Die HERE klop op jou hart deur ’n gelowige opvoeding, deur kategese, deur prediking, deur mense wat jou van Christus vertel. Hy roep jou tot geloof.